Page:Dominie deposed, with the sequel.pdf/22

 22

To tell the truth now, Maggy dang, O’ customers she had a bang ; For lairds an’ sutors a’ did thrang To drink bedeen ; The barn an’yard was aft sae thrang, We took the green.

An’ there by dizens we lay down, Syne sweetly ca’d the healths aroun’, To bonny lasses, black or brown, As we lo’ed best; In bumpers we dull cares did drown, An' took our rest.

When in our pouch we fand some clinks, An’ took a turn o’er Bruntsfield Links, Aften in Maggy’s, at Hay-jinks. We guzzl’d scuds, Till we could scarce, wi’ hale-out drinks Cast aff our duds.

We drank an’ drew, an’ fill’d again, O wow! but we were blythe an’ fain : When ony had their count mistane, 0 it was nice, To hear us a’ cry pick your bane. An’ spell your dice.

Fou close we us’d to drink an’ rant, Until we baith did glowr and gaunt, An' pish, an’ spue, an’ yesk, an’ maunt, Right swash I trow, Then aff auld stories we did chaunt, Whan we were fou.